Ɛzukoalɛdeɛ 9
Kɛ Ɔkɛyɛ Na Wɔ Abusua Ne Anye Alie Ɛ?
1. Kɛmɔti a agyalɛ nwo hyia na abusua ne anye alie ɛ?
Edwɛkpa ne vi Gyihova, anyelielɛ Nyamenle ne mɔɔ kulo kɛ mbusua nye die la ɛkɛ. (1 Temɔte 1:11, NW) Ɔdaye a ɔhyehyɛle agyalɛ a. Saa menli nwiɔ gya wɔ adenle kpalɛ zo a ɔmaa bɛ abusua ne anye die ɔluakɛ ɔmaa bɛtete ngakula wɔ abusua mɔɔ banebɔlɛ wɔ nu la anu.
Kɛzi Nyamenle bu agyalɛ ɛ? Ɔkpondɛ kɛ ɔyɛ raalɛ nee nrenya avinli ngyehyɛleɛ mɔɔ bɛmpɛ nu ɛlɛ. Gyihova kulo kɛ kunli nee yelɛ di nɔhalɛ maa bɛ nwo. (Hibuluma 13:4) Ɔkyi ewolebɔlɛ. (Malakae 2:16) Noko ɔmaa adenle kɛ Keleseɛnema kola bɔ ewole na bɛgya fofolɛ saa bɛ bokavolɛ ne sɛkye agyalɛ a.
2. Nyɛleɛ boni a ɔwɔ kɛ kunli yɛɛ yelɛ da ye ali kile bɛ nwo a?
Gyihova bɔle raalɛ nee nrenya kɛ bɛboa bɛ nwo wɔ agyalɛ ne anu. (Mɔlebɛbo 2:18) Kɛ abusua tile la, ɔwɔ kɛ kunli maa ye abusua ne asa ka bɛ nwonane nu ngyianlɛ na ɔkilehile bɛ Nyamenle anwo debie. Ɔwɔ kɛ ɔda anwofamaa ɛlɔlɛ ali ɔkile ɔ ye. Ɔwɔ kɛ kunli nee yelɛ da ɛlɔlɛ nee ɛbulɛ ali kile bɛ nwo. Kɛmɔ kunlima nee yelɛma kɔsɔɔti ɛnli munli la ati, gyakyi maa ɔha a le agyalɛ sanvɛ a.
3. Saa ɛ nye ɛnlie wɔ wɔ agyalɛ ne anu a, asoo ɔwɔ kɛ ɛgyakyi wɔ bokavolɛ ne?
Saa edwɛkɛ ba ɛ nee wɔ bokavolɛ ne avinli a, bɛziezie ye wɔ ɛlɔlɛ nu. (1 Kɔlentema 13:4, 5) Nyamenle Edwɛkɛ ne ɛnga kɛ ndetenu zo a bɛdua bɛdi ngyegyelɛ mɔɔ ta ba agyalɛ nu la anwo gyima a.
4. Ngakula, duzu a Nyamenle kpondɛ kɛ bɛnyia a?
Gyihova kpondɛ kɛ bɛ nye die. Ɔtu bɛ folɛ kpalɛ mɔɔ ɔbamaa bɛ nye alie wɔ bɛ ngakula nu a. Ɔkpondɛ kɛ bɛnyia bɛ awovolɛ nrɛlɛbɛ nee bɛ anwubielɛ zo nvasoɛ. (Kɔlɔsaema 3:20) Eza Gyihova kulo kɛ bɛyɛ ninyɛne bɛmaa bɛ Bɔvolɛ ne nee ɔ Ra ne na bɛ nye die.
5. Awovolɛ, kɛ ɔkɛyɛ na bɛ mra anye alie ɛ?
Ɔwɔ kɛ bɛyɛ gyima ɛsesebɛ bɛkpondɛ aleɛ, dabelɛ, nee adɛladeɛ bɛmaa bɛ mra. (1 Temɔte 5:8) Noko amaa bɛ mra anye alie la, ɔwɔ kɛ bɛkilehile bɛ bɛmaa bɛkulo Nyamenle na bɛsukoa ye. (Ɛfɛsɛsema 6:4) Nyamenle anwo ɛhulolɛ nwo neazo kpalɛ mɔɔ ɛbayɛ la baha ɛ mra ne mɔ ahonle. Saa wɔ adehilelɛ gyi Nyamenle Edwɛkɛ ne azo a, ɔbahola yeanyia ɛ mra adwenle zo tumi wɔ adenle kpalɛ zo.
Saa bɛmaa ngakula anwosesebɛ na bɛkanvo bɛ a, ɔboa bɛ. Eza ɔwɔ kɛ bɛtenrɛdenrɛ bɛ na bɛtea bɛ. Ndetelɛ zɛhae bɔ bɛ nwo bane fi subane mɔɔ ɔmmaa bɛ nye ɛnlie la anwo. (Mrɛlɛbulɛ 22:15) Noko akee, ɔnle kɛ bɛfa ɛya bɛtea bɛ atisesebɛ nu.
Gyihova Alasevolɛ yɛ mbuluku dɔɔnwo mɔɔ boa awovolɛ nee bɛ mra titile a. Mbuluku ɛhye mɔ gyi Baebolo ne azo.
twi_Latn twi_Latn twi_Latn twi_Latn twi_Latn bam_Latn bam_Latn twi_Latn twi_Latn dyu_Latn bam_Latn fon_Latn twi_Latn twi_Latn twi_Latn